Euroopan yhteisöjen tilintarkastustuomioistuimen lausunto nro 9/2003

komission asetusluonnoksesta, joka koskee tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaista toimeenpanovirastojen varainhoidon malliasetusta

(2004/C 19/01)

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 248 artiklan 4 kohdan,

ottaa huomioon komission pääsihteerin esittämän lausuntopyynnön komission asetusluonnoksesta(1), joka koskee tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaista toimeenpanovirastojen varainhoidon malliasetusta(2) (jäljempänä "komission asetusluonnos"),

sekä katsoo, että

yleiseen talousarvioon sovellettavan varainhoitoasetuksen (jäljempänä "yleinen varainhoitoasetus")(3) 53 ja 55 artiklan mukaan talousarvion toteuttamistehtäviä voidaan siirtää toimeenpanovirastoille,

komission asetusluonnoksen tarkoituksena on panna täytäntöön neuvoston asetuksen (EY) N:o 58/2003 15 artikla, jonka mukaan jokainen toimeenpanovirasto soveltaa toimintatalousarvionsa toteuttamisessa komission antaman varainhoitoa koskevan malliasetuksen säännöksiä,

ON ANTANUT SEURAAVAN LAUSUNNON:

1. Komission asetusluonnoksen englanninkieliseen versioon liittyy termiongelmia, jotka esitetään kohdissa 1 ja 2. Komission asetusluonnoksen 1 artiklan mukaan asetus koskee toimeenpanovirastojen "hallintobudjetin" ("administrative budget") laatimista ja toteuttamista. Neuvoston asetuksen (EY) N:o 58/2003 englanninkielisessä versiossa kyseisestä talousarviosta käytetään termiä "operatingbudget" ("toimintatalousarvio"). Lausunnossaan(4), joka koski neuvoston asetusta (EY) N:o 58/2003 edeltävää komission ehdotusta, tilintarkastustuomioistuin kiinnitti huomiota mahdollisiin sekaannuksiin ehdotuksen englanninkielisessä versiossa, kun termiä "operating" ("toiminta") käytetään viitattaessa hallintomenoihin. Komission asetusluonnoksen 5 ja 21 artiklassa termiä "operating" käytetään kuitenkin käsiteltäessä hallintobudjettiin kuuluvia menoja(5).

2. Komission asetusluonnoksen englanninkielisessä versiossa käytetään termiä "management board" ("johtokunta"), kun taas neuvoston asetuksen (EY) N:o 58/2003 7 artiklan mukaisesti toimeenpanovirastoa johtaa "Steering Committee" ("johtokunta") ja johtaja. Termi "management board" olisi näin ollen korvattava termillä "Steering Committee" komission koko asetusluonnoksessa(6).

3. Komission asetusluonnoksen 9 artiklan mukaan "määrärahat, jotka vastaavat ennen varainhoitovuoden tilinpäätöstä asianmukaisesti tehtyjä maksusitoumuksia", on mahdollista siirtää. Asetusluonnoksen kyseisen artiklan mukaan määrärahat, jotka eivät ole sidottuja 31 päivänä maaliskuuta seuraavana varainhoitovuonna, peruutetaan. Komission asetusluonnoksen 44 artiklan ja yleisen varainhoitoasetuksen vastaavien säännösten mukaisesti talousarviositoumus on kuitenkin tehtävä ennen oikeudellista sitoumusta. Näin ollen siirtojen tulisi kohdistua vain sidottuihin määrärahoihin. Määrärahat, joita ei ole käytetty varainhoitovuoden aikana talousarviositoumuksiin, on peruutettava.

4. Komission asetusluonnoksen 57 ja 66 artiklan mukaan tilintarkastustuomioistuin esittää huomautuksia viraston alustavasta tilinpäätöksestä, laatii vuosikertomuksen ja antaa tarkastuslausuman tilitietojen luotettavuudesta sekä tilien perustana olevien toimien laillisuudesta ja asianmukaisuudesta. Mainitut asetusluonnoksen artiklat eivät ole yhdenmukaisia neuvoston asetuksen (EY) N:o 58/2003 14 artiklan 3 kohdan kanssa, jossa mainitaan "tilintarkastustuomioistuimen kertomus", mutta jossa ei viitata alustavaa tilinpäätöstä koskeviin tilintarkastustuomioistuimen huomautuksiin tai tarkastuslausuman antamiseen. Komission asetusluonnoksessa ei pitäisi määritellä tilintarkastustuomioistuimen tehtäviä tarkemmin kuin neuvoston asetuksessa (EY) N:o 58/2003. Tilintarkastustuomioistuin ei katso olevansa velvollinen esittämään huomautuksia kyseisten yhteisön perustamien elinten alustavista tilinpäätöksistä tai laatimaan erityisvuosikertomusta jokaisesta toimeenpanovirastosta.

5. Yhteisön menojen tarkastamisen tehokkuuden osalta tilintarkastustuomioistuin toistaa suosituksensa, jonka se antoi lausuntonsa nro 8/2001 kohdassa 20. Tilintarkastustuomioistuin kehottaa komissiota varmistamaan, että virastojen tilinpäätöksiin kohdistetaan tarvittaessa ennakkotarkastus ennen kuin ne sisällytetään komission tilinpäätökseen.

6. Mainitussa lausunnossaan nro 8/2001 (kohdat 14-16) tilintarkastustuomioistuin totesi, että toimeenpanovirastojen yleisestä talousarviosta rahoitettavien toimintamenojen selvittäminen ja esittäminen ei ollut selkeää. Menettelyjä olisi selkiytettävä varainhoitoasetuksen luonnoksessa. Tilintarkastustuomioistuin totesi lisäksi (kohta 17 c), että muista lähteistä kuin yleisestä talousarviosta rahoitettujen ohjelmien menojen selvittäminen ja esittäminen ei ollut selkeää. Asetusluonnosta olisi selkiytettävä myös tältä osin.

Tilintarkastustuomioistuin on hyväksynyt tämän lausunnon Luxemburgissa 4. joulukuuta 2003.

Tilintarkastustuomioistuimen puolesta

Juan Manuel Fabra Vallés

presidentti

(1) SEK(2003) 803 lopullinen, 11. heinäkuuta 2003.

(2) EYVL L 11, 16.1.2003.

(3) Neuvoston asetus (EY, Euratom) N:o 1605/2002, annettu 25 päivänä kesäkuuta 2002 (EYVL L 248, 16.9.2002).

(4) Lausunto nro 8/2001 ehdotuksesta neuvoston asetukseksi yhteisön ohjelmien hallinnointiin liittyvistä tietyistä tehtävistä huolehtivien toimeenpanovirastojen asemasta (EYVL C 345, 6.12.2001).

(5) Mainittua ongelmaa ei ole esimerkiksi neuvoston asetuksen (EY) N:o 58/2003 ja komission asetusluonnoksen ranskankielisissä versioissa, joissa on käytetty johdonmukaisesti eri termejä hallintomenojen ja toimintamenojen erottamiseksi toisistaan.

(6) Mainittua ongelmaa ei ole esimerkiksi neuvoston asetuksen (EY) N:o 58/2003 ja komission asetusluonnoksen ranskankielisissä versioissa, joissa samaa termiä on käytetty johdonmukaisesti.